Sommeren er så småt over os, og det betyder, at råvildtet er særdeles aktivt. Sidste års lam og kalve bliver lige nu sendt væk af deres moder, fordi de har født deres nye børn om til denne sommer. Det betyder, at sidste års "unger" lige nu er på jagt efter nye territorier, og så bevæger de sig ekstra meget. Og oftere end andre tidspunkter på året, løber de altså ud og bliver en del af trafikken. Det giver travlhed på de nordjyske autoværksteder, fordi rigtig mange nordjyder påkører de vildfarne dyr. -  Status er, at vi har meget travlt. Vi har 3-4 ugers ventetid, fortæller Richard Semlov, der er værkfører for skadecentret hos Uggerhøj Biler i Aalborg. Hvor lang tid ville det normalt tage? - Normalt ville det tage en uge til halvanden. Så det er dobbelt tid, fortæller Richard Semlov. Også hos naboen Maibom er der ekstra meget at se til, på grund af dyrenes indtrængen på de nordjyske kørebaner. -  Det lægger jo pres på, for hvis du lige pludselig får sådan en 3-4-5 stykker oven i det, du ellers har booket dig. Der er jo ingen der ved, hvornår de kører et rådyr ned, fortæller værkstedschef hos Per Jakobsen. Falck kører som aldrig før Når et dyr bliver påkørt, skal man melde det til dyrenes vagtcentral på telefonnummer 1812. Og så rykker Falck ud for at fjerne dyret. De har også flere kørslet end normalt. - Nogle dage kan du måske godt køre efter 4-5-6 dyr i løbet af bare én dag. Det er helt sikkert, at hvis man tager over en længere årrække, så er det blevet mere. Det er der slet ingen tvivl om, fortæller Erik Hassing, der er assistancefaglig leder hos Falck i Aalborg. I 2018 blev der sat rekord i antallet af anmeldelser af påkørsler af dyr, der blev meldt til telefon 1812. 10.445 gange blev dyrenes vagtcentral kontaktet om påkørsler. I 2017 var det tal på 8.653. Det er altså en stigning på cirka 20 procent. -  Antallet af skader, typisk sådan en frontskade her, som kommer ved, at et rådyr løber ud foran en bil, dem har vi rigtig mange af. Flere og flere for hvert år der går, fortæller Per Jakobsen fra Maibom. - Jeg synes godt, at man kan mærke, at der kommer flere og flere til, fortæller Richard Semlov fra Uggerhøj Biler. Der findes endnu ikke tal på, hvor mange gange Falck har været ude at køre efter påkørte dyr i 2019.
En stor bestand af dådyr, rådyr og kronvildt giver denne tid på året sved på panden hos de nordjyske mekanikere.